4.  การวิจัยและพัฒนา

เนื่องจากธุรกิจของธนาคารเป็นการให้บริการทางด้านการเงินในรูปแบบต่าง ๆ
ด้วยความมุ่งมั่นที่จะให้มีมาตรฐานการดำเนินธุรกิจเทียบเท่าธนาคารพาณิชย์ระดับสากล
ธนาคารได้มีการพัฒนาด้านต่าง ๆ อย่างต่อเนื่อง
เพื่อเพิ่มขีดความสามารถในการให้บริการและเตรียมความพร้อมที่จะสนองตอบต่อการขยายตัวทางธุรกิจของธนาคาร
โดยธนาคารได้มีการปรับปรุงและพัฒนาในด้านต่าง ๆ ที่สำคัญดังนี้

การพัฒนาด้านบริการ 

- การชำระเงินทางอิเล็คทรอนิคส์ (E-Payment Service)
เป็นการให้บริการเพื่อเพิ่มความสะดวกให้กับลูกค้าของธนาคารในการประกอบธุรกิจการค้า
ด้วยบริการนี้ลูกค้าสามารถสั่งโอนเงินแบบ On-line
กล่าวคือตัดเงินจากบัญชีต้นทางเพื่อโอนเงินไปยังบัญชีปลายทางชำระค่าสินค้า/บริการ โดยบัญชีทั้ง 2
อาจเป็นบัญชีภายในธนาคารเดียวกัน หรือต่างธนาคารก็ได้
แต่ต้องเป็นธนาคารในกลุ่มสมาชิกซึ่งประกอบด้วย ธนาคารพาณิชย์ 6 ธนาคาร ได้แก่
ธนาคารไทยธนาคาร ธนาคารกรุงเทพ ธนาคารกสิกรไทย ธนาคารกรุงศรีอยุธยา
ธนาคารทหารไทย และธนาคารเอเชีย

- ATM BANKTHAI Premium Card หรือ บัตรทอง ATM
เป็นการพัฒนาอีกด้านหนึ่งของการให้บริการ ATM ของธนาคาร
โดยผู้ใช้บริการจะได้รับประโยชน์สูงกว่าบัตร ATM ปกติ เช่น
ผู้ใช้บริการถอนเงินได้สูงสุดเพิ่มขึ้นเป็นไม่เกิน 100,000 บาทต่อวัน
และสามารถถอนเงินได้จำนวนถึง 8 ครั้งต่อวัน เป็นต้น

การพัฒนาด้านระบบงาน

ธนาคารได้มีการพัฒนาระบบการปฏิบัติงานให้มีประสิทธิภาพอย่างต่อเนื่อง เพื่อให้บริการที่รวดเร็ว
ถูกต้องและสามารถตอบสนองความต้องการสูงสุดของลูกค้า โดยในปี 2544
งานด้านปฏิบัติการของธนาคาร
ประกอบด้วยบริการหลักของฝ่ายปฏิบัติการ-ธุรกรรมการธนาคารต่างประเทศ
ได้แก่บริการด้านเงินโอนต่างประเทศ บริการสินค้าเข้า บริการสินค้าออก
และบริการบัญชีเงินฝากสกุลเงินตราต่างประเทศ ฝ่ายปฏิบัติการ-ธุรกรรมการธนาคารในประเทศ
ได้แก่ บริการด้านเงินโอนในประเทศ บริการประมวลผลเช็ค บริการด้านเงินฝากประจำ
และบริการเรียกเก็บเช็คต่างจังหวัด รวมทั้งศูนย์บริการข้อมูลและรับข้อร้องเรียนของลูกค้าธนาคาร
ของฝ่ายบริการลูกค้าธนาคาร ได้ผ่านการตรวจสอบรับรองคุณภาพมาตรฐาน ISO 9001 : 2000

นอกจากนี้ ธนาคารยังได้ดำเนินงานภายใต้โครงการ BANKTHAI Model Branch
โดยการปรับโครงสร้างองค์กร กระบวนการปฏิบัติงาน และภาพลักษณ์ของสำนักงานสาขา
เพื่อให้มีความพร้อมสำหรับการให้บริการรูปแบบใหม่และสามารถแข่งขันกับสาขาของธนาคารพาณิชย์อื่น
ๆ

บุคลากรและการพัฒนาบุคลากร

ณ วันที่ 31 ธันวาคม 2544 ธนาคารมีจำนวนพนักงาน (ไม่รวมลูกจ้าง) รวม 2,476 คน
ทั้งนี้ธนาคารได้ให้ความสำคัญกับการพัฒนาบุคลากรของธนาคารในทุกระดับ
เพื่อเพิ่มพูนความรู้และเสริมสร้างประสิทธิภาพในการปฏิบัติงาน
ให้พร้อมที่จะรองรับการให้บริการและการขยายตัวทางธุรกิจของธนาคาร
โดยเปิดโอกาสให้บุคลากรได้เข้ารับการอบรมในหลักสูตรต่าง ๆ ทั้งภายในและภายนอกธนาคาร
สำหรับการอบรมภายในธนาคาร ในปี 2544 ธนาคารได้เปิดอบรมในหลักสูตรอบรมภายใน จำนวน
65 หลักสูตร โดยส่วนใหญ่เป็นหลักสูตรทางด้านสินเชื่อ การบริหารความเสี่ยง กิจกรรม 5 ส.
หัวหน้างาน และด้านการบริหารจัดการ เป็นต้น ส่วนหลักสูตรอบรมภายนอกมีจำนวน 228 หลักสูตร
โดยได้ให้ความสำคัญกับหลักสูตรด้านเทคโนโลยีและสารสนเทศมากที่สุด

การโฆษณาประชาสัมพันธ์

ในปี 2544 ธนาคารได้ดำเนินการสร้างภาพลักษณ์อย่างต่อเนื่อง สานต่อจาก Campaign ชุด
“เลือดนักสู้” (ภาพยนตร์โฆษณาของธนาคารปี 2543) โดยจัดทำ Campaign 2 ชุด คือ ชุด
“สิงห์โตกับควายป่า” (ความสามัคคีในชาติ) และชุด “หัวใจที่มุ่งมั่น”
(ประกาศปณิธานไทยธนาคาร) ทั้งนี้ ได้จัดทำ Campaign ดังกล่าว
เพื่อใช้เป็นสื่อกลางในการสร้าง Brand Awareness
ของไทยธนาคารให้เป็นที่รู้จักเชื่อถือตลอดจนมีความเข้าใจอย่างถูกต้องชัดเจนต่อบทบาทของธนาคาร
เป็นการเผยแพร่ความเป็น “ไทยธนาคาร” ต่อสาธารณชนในฐานะ
ธนาคารของคนไทย...เพื่อคนไทย และมีความมุ่งมั่นที่จะสร้างธนาคารที่ดีให้กับประเทศ และเพื่อให้
Campaign ทั้ง 2 ชุด ดังกล่าวเข้าถึงกลุ่มเป้าหมายได้ในวงกว้าง
จึงได้ดำเนินการเผยแพร่ผ่านสื่อต่าง ๆ อย่างต่อเนื่อง ทั้งสื่อโทรทัศน์, ป้ายโฆษณากลางแจ้ง
(Billboard), หนังสือพิมพ์, นิตยสาร, โรงภาพยนตร์ และวิทยุ เป็นต้น

โครงการและกิจกรรมเพื่อสังคม

ด้วยเจตนารมณ์ของธนาคารในฐานะธนาคารของคนไทย ที่มุ่งมั่นจะรับผิดชอบและตอบแทนสังคม ในปี
2544 ธนาคารได้ดำเนินการจัดแสดงดนตรีการกุศล “ไทยธนาคาร...ภูมิใจไทย” บรรเลงโดยวง
Bangkok Symphony Orchestra ขึ้นจำนวน 2 ครั้ง
เพื่อร่วมอนุรักษ์และสืบทอดมรดกทางศิลปวัฒนธรรม โดยในครั้งที่ 1 ได้นำรายได้ทั้งหมด 695,550
บาท ทูลเกล้าฯ ถวายแด่สมเด็จพระเทพรัตนราชสุดาฯ สยามบรมราชกุมารี และครั้งที่ 2
ได้มอบรายได้จำนวน 785,644 บาท
ให้แก่มูลนิธิป้องกันและปราบปรามยาเสพติดโดยไม่หักค่าใช้จ่ายใด ๆ

พร้อมกันนี้ ยังได้จัดกิจกรรมไทยธนาคารช่วยภัยน้ำท่วมในเดือนสิงหาคม
เพื่อช่วยเหลือผู้ประสบอุทกภัยในเขตภาคเหนือและภาคตะวันออกเฉียงเหนือ
โดยร่วมบริจาคเงินกับกระทรวงการคลัง จำนวน 750,000 บาท
และเปิดรับบริจาคสิ่งของและเงินช่วยเหลือจากพนักงานภายใน
ได้รับเงินและสิ่งของบริจาคเป็นจำนวนมาก โดยร่วมบริจาคผ่านทางสภากาชาดไทย

นอกจากนี้ ยังได้ให้การสนับสนุนโครงการ
ตลอดจนกิจกรรมสาธารณกุศลของหน่วยงานภาครัฐและเอกชนอีกเป็นจำนวนมาก อาทิ
มูลนิธิโรงพยาบาลสมเด็จเจ้าพระยา มูลนิธิคุ้มครองสัตว์ป่าและพรรณพืชประเทศไทย
ในพระบรมราชินูปถัมภ์ การแข่งขันกีฬาสถาบันราชภัฏทั่วประเทศ ครั้งที่ 13 “สวนดุสิตเกมส์” ฯลฯ